Predlogi za 3. spremembo Strateškega načrta SKP

**V pripravi je 3. predlog spremembe Strateškega načrta 2023–2027. Povzemamo nekaj pomembnejših sprememb, ki so vključene tudi na podlagi zahtev Kmetijsko gozdarske zbornice Slovenije (KGZS).**

Najvišji znesek podpore v programskem obdobju 2023–2027 za naložbe v primarno kmetijsko proizvodnjo se poviša za kolektivne naložbe pri intervenciji IRP03 – Kolektivne naložbe v kmetijstvu za skupno pripravo kmetijskih proizvodov za trg in razvoj močnih in odpornih verig vrednosti preskrbe s hrano. Poviša se iz 800.000 € na 1.500.000 €. Za vse ostale naložbene intervencije SN SKP 2023–2027 ostane najvišji odobren znesek podpore v programskem obdobju 2023–2027 800.000 €.

Vezana dohodkovna podpora za zelenjadnice se uvede z letom 2025 za vse pridelovalce zelenjave, ki vodijo dvostavno knjigovodstvo s posebnim stroškovnim mestom za zelenjavo ali so povezani v skupine proizvajalcev ali organizacije proizvajalcev ali prodajajo zelenjavo preko zadrug.

Na ta način bo zagotovljena sledljivost zelenjave, da je bila prodana za prehranske namene, hkrati pa se s temi pogoji podpre tudi povezovanje, ki prispeva k višji konkurenčnosti sektorja. Natančnejši pogoji, vključno z vstopnim pragom in izkazom določenega obsega prodaje zelenjave bodo še določeni.

Na predlagane pogoje je KGZS podala ker nekaj pripomb in zahtev, predvsem pri znižanju zahtevanih pogojev za kmetije z manjšimi površinami. Sredstva za vezano dohodkovno podporo za zelenjavo bodo pridobljena z nižanjem sredstev pri obstoječih vezanih dohodkovnih podporah.

Pri pogojenosti se predlagajo spremembe pri DKOP 6 glede pokritosti tal in se kot izjema dodajajo tudi hmelj, jara žita in sladki krompir, kar je bila že ves čas tudi zahteva KGZS.

Na seznam izjem so dodani še sladkorna pesa, jara žita, pivovarski ječmen, zelje, sončnice in hmelj, saj širitev seznama že za leto 2024 omogoča uredba EU, ki je uradno še v postopku sprejemanja in bo veljala retroaktivno ter državam članicam omogoča uporabo nekaterih sprememb pred uskladitvijo z Evropsko komisijo.